หึง หวง โหด
เรื่องของความรักของคนสมัยนี้ เมื่อเกิดปัญหาขึ้นกับชีวิต มักจะคิดอะไรเพียงชั่ววูบ บันดาลโทสะทำอะไรลงไปโดยไม่คิดถึงผลกระทบที่จะเกิดขึ้นในอนาคต ทั้งกับตนเอง ครอบครัว หรือคนที่ท่านรัก ข่าวพาดหัวทุกวันจะเป็นเรื่องของชู้สาว การทำร้ายคนรัก หรือแม้กระทั่งไม่สมหวังในรัก ก็มักจะตัดสินใจผิดจนไม่สามารถหาทางออกได้ บางคดีปิดฉากชีวิตด้วยความตาย ทนายคลายทุกข์ขอยกตัวอย่างคดีที่เกี่ยวกับเรื่องชู้สาว รักไม่สมหวัง มานำเสนอเป็นคดีตัวอย่างให้ท่านผู้อ่านได้ศึกษากัน
15 พ.ย. 2555

เรื่องของความรักของคนสมัยนี้ เมื่อเกิดปัญหาขึ้นกับชีวิต มักจะคิดอะไรเพียงชั่ววูบ บันดาลโทสะทำอะไรลงไปโดยไม่คิดถึงผลกระทบที่จะเกิดขึ้นในอนาคต ทั้งกับตนเอง ครอบครัว หรือคนที่ท่านรัก ข่าวพาดหัวทุกวันจะเป็นเรื่องของชู้สาว การทำร้ายคนรัก หรือแม้กระทั่งไม่สมหวังในรัก ก็มักจะตัดสินใจผิดจนไม่สามารถหาทางออกได้ บางคดีปิดฉากชีวิตด้วยความตาย ทนายคลายทุกข์ขอยกตัวอย่างคดีที่เกี่ยวกับเรื่องชู้สาว รักไม่สมหวัง มานำเสนอเป็นคดีตัวอย่างให้ท่านผู้อ่านได้ศึกษากัน
คดีที่ 1 วิศวกรหนุ่มใหญ่ชาวแคนาดากระหน่ำแทงทนายชาวไทย ร่างพรุนดับสยอง หลังบินกลับมาหาภรรยาชาวไทย พบภาพบาดตาบาดใจที่คนรักอยู่กับชายอื่นในบ้านพักที่ตนเองซื้อไว้อยู่กับแฟนสาว จึงบันดาลโทสะลงมือก่อเหตุ
คดีที่ 2 ชายหนุ่มฉุนแฟนเก่า คบหากับเพื่อนชายคนใหม่ นัดเข้ามาเคลียร์ปัญหาหัวใจว่าจะเลือกคบกับใคร หญิงเลือกว่าจะคบกับคนใหม่ ชายไขกุญแจห้องบุกเข้าใช้น้ำมันราดก่อนจุดไฟเผาทันทีก่อนหลบหนี 
คดีที่ 3 นักศึกษาชาย ม.รามคำแหงบุกยิงนักศึกษาคู่เกย์ มรภ.สวนดุสิต เหตุตีตัวออกห่างหลังจากที่คบหากันมานานกว่า 1 ปี เคลียร์ปัญหากันไม่ได้ ยิงคู่เกย์ตายและยิงตัวเองตายตาม
จากกรณีดังกล่าวข้างต้น ผมในฐานะคอลัมนิสต์ประจำคอลัมน์ทนายคลายทุกข์ ขอแนะนำว่า ผมสวมหมวกหลายใบ หมวกใบแรก ผมเป็นนักสืบมาเป็นเวลาเกือบ 30 ปีแล้ว และเป็นอาจารย์ฝึกอบรมนักสืบโดยเฉพาะอย่างยิ่งคดีชู้สาวเกี่ยวกับการนอกใจคู่สมรส มีประสบการณ์ในการทำคดีชู้สาวมาหลายพันคดี ลูกค้ามาเล่าอาการของตนในการนอกใจ วินิจฉัยได้ทันที ถ้าเป็นภาษากฎหมายเรียกว่า ข้อเท็จจริงเพียงพอแล้ว งดสืบพยานและพิพากษาทันที นอกจากนี้ยังเป็นทนายความฟ้องร้องคดีประเภทชู้สาวมาหลายคดีเช่นเดียวกัน จึงรู้ความต้องการที่แท้จริงของคู่สมรส คือต้องการเอาชนะเท่านั้นเอง เงินทองหรือทรัพย์สินอย่างอื่นไม่ใช่เรื่องหลัก เป็นเพียงผลพลอยได้หรือผลที่ต้องได้ หากต้องมีการเลิกรากันเท่านั้นเอง ผมจึงขอให้คำแนะนำคู่สมรสว่า ถ้ามีการนอกใจกันหรือไม่เข้าใจกันหรือการหลงผิดชั่วขณะ ควรดำเนินการต่อไปนี้
1. สำรวจแก้ไขปรับปรุงตัวเองให้ตรงใจคู่สมรส หมายถึง ต้องพิจารณาตัวเองว่าจะต้องปรับปรุงตัวเองอย่างไร เพื่อให้สอดคล้องกับความต้องการของคู่สมรส เช่น รูปร่างหน้าตา เสื้อผ้าอาภรณ์ ให้สอดคล้องกับสเปกของคู่สมรส สิ่งใดที่คู่สมรสไม่ชอบก็อย่าทำ หรือทำให้น้อยลงจะได้ไม่มีข้อพิพาทในครอบครัว อย่าไปเน้นให้คู่สมรสแก้ไขปรับปรุง เรื่องนั้นเป็นเรื่องยาก ต้องเอาชนะใจเขาให้ได้ ถ้าได้แล้วทุกอย่างก็จบ เขาคงไม่ไปยุ่งกับใครอื่นแล้ว
2. ทบทวนตัวเองว่าจะอยู่ด้วยกันได้ไหม ทำใจโดยหาสิ่งอื่นมาทดแทน ในกรณีได้พยายามปรับปรุงตัวเองทุกอย่างแล้ว และให้โอกาสนานพอสมควรแล้ว ฝ่ายตรงข้ามไม่ตอบสนองในทางบวก และไม่สามารถอยู่ด้วยกันได้ ต้องหาผู้หลักผู้ใหญ่ของทั้งสองฝ่าย ร่วมวงเจรจาหาทางออกโดยสันติวิธี ถ้าฝ่ายตรงข้ามเป็นประเภทหวงก้างหรือ หึง หวง โหด ชอบใช้ความรุนแรง ควรจะต้องพึ่งพาเจ้าหน้าที่ตำรวจหรือยื่นคำร้องต่อศาลขอแยกอยู่ในระหว่างที่ยังไม่ได้หย่า ซึ่งผมเองก็เคยทำมาหลายคดีแล้ว และควรจะย้ายไปอยู่ข้างนอกกับญาติพี่น้องเพื่อความปลอดภัยของตัวเอง ปล่อยให้เวลาเป็นตัวแก้ไขปัญหาชีวิต และในระหว่างที่แยกกันอยู่ก็ไม่ควรไปก่อเรื่องใหม่ หรือไปมีคนรักใหม่ หรือถ้าจะไปมีคนรักใหม่ก็ไม่ควรเปิดเผย เพราะถ้ามีการเปิดเผยก็อาจถูกราดน้ำมัน จุดไฟเผา หรือตามไปยิง แทง หรือฟัน ก็เป็นได้ เพราะอีกฝ่ายหนึ่งรักพี่เสียดายน้อง เรื่องแบบนี้ต้องระวัง เหตุการณ์หึง หวง โหด มาจากสภาพจิตใจที่อ่อนแอและมีความรู้สึกว่าตัวเองต้องสูญเสียทุกสิ่งทุกอย่างในชีวิตจนหมดสิ้น ด้านลึกๆ ของคนพวกนี้คือคนที่มีปมด้อย ไม่มีที่พึ่ง ไม่มีเครื่องยึดเหนี่ยว
3. การเข้าหาแก่นธรรม หมายถึง ศึกษาธรรมะที่เป็นแก่นธรรม ไม่ใช่ไปนั่งหลับตาโดยที่ไม่ได้ศึกษาธรรมะ แก่นธรรมที่น่าสนใจและเป็นที่ยอมรับกันทั่วโลกคือ คำสอนของท่านพุทธทาสภิกขุ จะทำให้จิตใจที่หยาบกลายเป็นจิตใจที่มีแต่ความเมตตา พร้อมให้อภัยเพื่อนมนุษย์
4. การออกกำลังกาย จะทำให้ร่างกายสดชื่นและถ้าออกกำลังกายช่วงเย็นก่อนนอน ก็จะให้ร่างกายอ่อนเพลียและหลับได้เต็มที่ จะได้ลืมทุกสิ่งทุกอย่าง ตื่นเช้ามาให้ทำบุญตักบาตร แผ่เมตตาให้กับเจ้ากรรมนายเวร แล้วทุกสิ่งทุกอย่างจะดีขึ้นโดยเฉพาะจิตใจของเรา
5. อย่าทำให้ตนเองว่าง คู่สมรสนอกใจและทิ้งเราไป หลายคนใจเสาะ ท้อแท้ สิ้นหวัง ลาออกจากงาน กินเหล้าเมายา ไปยุ่งกับยาเสพติด นำเรื่องส่วนตัวไปเล่าให้เพื่อนฟัง เลยชักนำไปในทางเสื่อมเสีย ดังนั้น เมื่ออกหักเพราะรักคุดไม่ควรทำตัวให้ว่าง ควรเปลี่ยนสิ่งแวดล้อมหรือการแต่งกายของตัวเอง เปลี่ยนการคบเพื่อนฝูง เปลี่ยนวงสังคม เช่น ไปเรียนหนังสือต่อ ไปสมัครเป็นสมาชิกชมรมต่างๆ หรือไปหาอาชีพเสริมทำ ทำให้ไม่ว่าง จะทำให้ลืมทุกสิ่งทุกอย่างไปได้
6. ฝึกให้ตนเองมีความรู้สึกว่าไม่สูญเสีย โดยการไปเป็นอาสาสมัคร การเป็นอาสาสมัคร โดยที่ไม่ได้รับค่าตอบแทน เช่น ป่อเต็กตึ๊ง ร่วมกตัญญู ทำหน้าที่เก็บศพหรือไปช่วยขนกระสอบทรายในเวลาน้ำท่วม หรือไปกวาดลานวัด ทำความสะอาดห้องน้ำสาธารณะ สิ่งเหล่านี้จะทำให้เราไม่รู้สึกสูญเสีย เพราะได้มีโอการช่วยเหลือผู้อื่นทุกวัน ทำให้รู้สึกว่าตัวเองมีคุณค่าที่จะมีชีวิตต่อไป เพราะคนอกหักทุกคนเมื่อตื่นขึ้นมา มักจะหาเหตุผลว่าทำไมเราถึงจะต้องมีชีวิตอยู่ต่อไป